Balfour-plaasmoord: Kinders wees gelaat ná gru-moorde | Maroela Media
Balfour-plaasmoord: Kinders wees gelaat ná gru-moorde
Foto: Nantes Kelder.
Twee kinders het op een dag hul ouers én ouma en oupa verloor ná 'n gru-plaasmoord in die Balfour-distrik in Mpumalanga.
Sers. Gerald Sedibe, woordvoerder van die polisie, het gesê Gert Smuts (78), sy vrou, Paulina (71), hul seun Louis (47) en skoondogter Belinda (42) se liggame is Dinsdagoggend op die plaas Modderbult gevind.
Nantes Kelder, AfriForum se hoof van ondersoeke, was op die toneel. "Ons het beraders op die toneel gehad om Louis en Belinda se kinders, Cherize (18) en Marcel (21), by te staan. AfriForum gaan 'n pad stap saam met hierdie kinders. Die dogter is hier in Centurion en die seun werk vir 'n boer in Balfour. Cherize is gisteraand saam met Marcel huis toe. Hulle is sterk kinders. Hulle het daarop aangedring om hulle ouers se liggame te sien. Hierdie kinders word nou gedwing om oornag grootmense te wees, waar ander voorheen besluite vir hul geneem het moet hulle dit nou self doen."
Sedibe het aan Maroela Media bevestig dat twee van die vier verdagtes wat in hegtenis geneem is nie met die moord verbind kan word nie. Daar is glo twee van die gesteelde skootrekenaars in hul besit gevind. "Die ander twee word verbind met die moord, ons kan bevestig dat een van hulle 'n werker van die gesin was," het Sedibe gesê.
Volgens Kelder is Belinda se liggaam op die bank in die sitkamer gevind. "Die ouma is in 'n slaapkamer gekry, die oupa was buite die ander huis op die erf gevind en Louis se liggaam is voor die kombuisdeur gevind." Gert en Paulina en Louis en Belinda het in aparte huise op die erf gewoon.
Wouter Nel, voorsitter van die Balfour-boerevereniging het gesê Belinda en Paulina se liggame is met komberse tot onder hul kenne bedek. "Daar het ook 'n groot jaggeweer langs Belinda op die bank gelê." Volgens Nel is Louis en Gert se liggame albei met swart seile toegegooi.
"Toe hul seun Marcel daar aankom kon hy help om te identifiseer wat alles gesteel is. Die 9 mm-pistool is weg uit die kluis maar daar was nog vuurwapens en juwele wat net so gelos is," het Nel gesê. Die voordeur het oopgestaan en een stoel was omgekeer. "Een van die speurders hier het gesê dis die ergste toneel wat hy nog gesien het."
Al vier is glo op teregstellingwyse geskiet. Kelder het gesê Crime Scene Cleanup is al vroeg vanoggend na die toneel gestuur om skoon te maak. "Ons wil nie hê die kinders moet dit doen nie."
Daar word vermoed dat die voorval al Maandag laatmiddag plaasgevind het. Volgens Nel was die slagoffers nog in hul werksklere. "Hulle het 'n paar beeste en skape op die plaas wat elke aand toegemaak word, en hulle was nog oop toe ons daar opdaag." Louis was 'n ketelmaker op die dorp en het elke oggend 'n kollega van hom opgelaai en dan ingery dorp toe.
"Die kollega het gewag en toe gebel. Toe Louis nie sy foon antwoord nie het hy geweet daar is moeilikheid. Cherize het ook gesê haar pa antwoord altyd sy foon," het Kelder gesê.
Die kollega het na die plaas gegaan en deur die sitkamervenster geloer. "Dis toe dat hy Belinda op die bank sien lê het," het Kelder gesê.
Volgens Nel was daar nog vier ander voertuie op die perseel wat onder 'n oop afdak gestaan het. Die moordenaars het egter net 'n Toyota Prado gesteel en van die toneel gevlug. "Die verdagtes is by 'n kuierplek in die dorp aangekeer, hulle het gaan vleis en drank koop," het Nel gesê.
Maroela Media het vroeër berig die Toyota Prado is met behulp van 'n Tracker-opsporingstelsel in Balfour gevind. "Toe polisiebeamptes die motor nader het die verdagtes op hulle losgebrand. Die polisie het teruggeskiet en een verdagte is gewond." Sedibe het gesê die gewonde verdagte is steeds onder polisiebewaking in die hospitaal. "Die motief vir die aanval word nog ondersoek."
Lt.kol. Robert Netshiunda, woordvoerder van die Valke, het intussen gesê die twee verdagtes wat in hegtenis geneem is in verband met die gesteelde goedere, is Nigeriese burgers. Die twee, onderskeidelik 20 en 30 jaar oud, sal Woensdag in die Balfour-landdroshof verskyn op aanklag van die besit van vermoedelik gesteelde eiendom.
Die twee beweerde moordenaars is Mosambiekse burgers. Volgens Netshiunda sal die twee, onderskeidelik 26 en 36 jaar oud, Donderdag in die Balfour-landdroshof verskyn op vier aanklagte van moord, die onwettige besit van 'n vuurwapen en die besit van 'n vermoedelik gesteelde voertuig.
Lt.genl. Berning Ntlemeza, hoof van die Valke, het intussen gesê hulle sal geen steen onaangeroer laat om te verseker dat geregtigheid geskied nie.
"Dit is aaklige tonele en die oortreders het geen plek in ons samelewing nie. Plaasaanvalle is een van ons prioriteite en ons sal diep grawe om die motief van die moord te bevestig en te verseker dat diegene wat verantwoordelik is vir hierdie gruwelike misdaad die swaarste straf ontvang."
Beskerm jouself só teen grypdiewe en kapers
NEE NEE NEE SO KAN DIT NIE AANGAAN NIE!!! My innige simpatie aan die kinders en familie. Die HERE is met jul. Mag HY jul sterk hou in die hartseer tyd en vir die toekoms.
Wat gaan van ons almal word??? ons gaan almal uitgemoor word….. Ek vrees vir elke liewe wit mens se lewe.. Wie gaan dit stop sit!!! Wie gaan ons HELP?
My innige simpatie met die kinders en familie met hierdie ontsaglike verlies. Die polisie se vinnige optrede is prysenswaardig.
Ek kan nie vir julle sê hoeveel kwaad en woede in my opstoot soos wat ek hierdie berig lees nie. Ek het nie woorde nie!!!! Baie sterkte vir die familie en veral die kinders. Asb mense ons moet iets doen, dit kan nie so aan gaan nie. Kom ons staan op en veg terug!
Die moorde word net meer my oupa 64 keer gesteek gemartel my oom ook op sy plaas vermoor en mense is gevang ma vry gelaat omdat ons saps van sa da nie genoeg bewyse nie wa gaan dit eindig.